### Beslutning

Godkendt.

### Sagsfremstilling

## Resume og sagens baggrund

Friskolen på [adresse] ansøger om tilladelse til at oprette et privat dagtilbud til 25 børn i alderen 3-6 år.

## Indstillinger

Direktøren indstiller, at

1. Ansøgning fra Friskolens på [adresse] om etablering af dagtilbuddet Naturbørnehaven på [adresse] godkendes
2. Styrelsesvedtægt for Naturbørnehaven på [adresse] godkendes.

## Behandling

Børn- og Familieudvalget, Økonomiudvalget, Kommunalbestyrelsen.

## Sagsfremstilling

Friskolen på [adresse] ansøger om tilladelse til at oprette en privat børnehave til 25 børn i alderen 3-6 år. Børnehaven skal ligge i forbindelse med Friskolen på adressen [adresse], 4400 Kalundborg i lokaler, der tidligere har været anvendt til børnehave. Der er givet ibrugtagningstilladelse efter modtagelse af færdigmelding af byggearbejdet.

Kommunen har myndighedstilsynet i forhold til privatinstitutioner og ændringer skal ifølge lovgivningen godkendes politisk. Privatinstitutioner fastsætter selv hvor mange børn, der kan indskrives i tilbuddet. Det er Kommunalbestyrelsen, der har ansvaret for, at tilbuddet ligger indenfor lovgivningens rammer.

Friskolen har indsendt et fyldestgørende ansøgningsskema og den krævede dokumentation, som er vedlagt i bilag.

Oprettelse af en ny privat institution har ikke økonomiske konsekvenser for Kalundborg Kommune. Den merudgift det måtte koste at drive institutionen finansieres via øget forældrebetaling.

Eneste konsekvens er, at det må formodes, at der vil være en nedgang i antal børn, der benytter de kommunale institutioner i distrikt nord, hvorved der vil ske en nedjustering af budgettet her. Tilsvarende vil der være stigende udgifter til betaling til private institutioner, hvorfor der brug for at flytte budgetmidler indenfor det demografiregulerede område mellem kommunale og private dagtilbud.

Friskolen skal stille en driftsgaranti på kr. 250.594 til sikkerhed af den daglige drift. Beløbet hensættes som sikkerhedsstillelse.

*Tinglyst deklaration:*

I forbindelse med handelen af [adresse], blev der handlet på særlige vilkår (nedsat pris), og der er som sikringsakt tinglyst deklaration hvorefter f.eks. ændret anvendelse, videresalg m.m. kræver kommunens samtykke. Der er ikke en lignende lovhjemmel til at yde anlægsstøtte til etablering af børnehave. Forudsætningerne for at kunne yde den oprindelige anlægsstøtte til friskoleformål, anses dog fortsat som værende tilstede og inddragelsen af det mindre areal til børnehaveformål, vurderes ikke at have indflydelse herpå. Administrationen oplyser, at Kalundborg Kommune som påtaleberettigede på deklarationen, afgiver samtykke til den ønskede anvendelse til børnehave, ved Kommunalbestyrelsens godkendelse af nærværende sag.

## Økonomiske konsekvenser

Ingen.

### Sagens forløb

06-03-2024 Børn- og Familieudvalget
Anbefales.
19-03-2024 Økonomiudvalget
Anbefales.